โตเกียวมารีนฯปลดล็อคตัวแทน
โตเกียวมารีนปลดล็อคตัวแทน รื้อเกณฑ์รับประกัน ชิงตลาดครึ่งปีหลัง
12 ก.ค. 2553

โตเกียวมารีนปลดล็อคตัวแทน รื้อเกณฑ์รับประกัน ชิงตลาดครึ่งปีหลัง 
นายสุชาติ นิลคำวงศ์ ผู้อำนวยการอาวุโส ฝ่ายฝึกอบรม บริษัทโตเกียวมารีนประกันชีวิต(ประเทศไทย) เปิดเผยว่า ผู้บริหารบริษัทมีมติปรับปรุงเปลี่ยนแปลงเกณฑ์การรับประกัน และ วงเงินการรับประกันใหม่ เพื่อให้มีความคล่องตัวในการทำงานของตัวแทนมากขึ้น มีผลตั้งแต่วันที่ 1 ก.ค.2553 เป็นต้นไป
ทั้งนี้ จะทำให้ลูกค้าสามารถชำระเบี้ยประกันได้สูงขึ้น และ ขยายฐานลูกค้าได้กว้างขึ้น เช่น เดิมกรมธรรม์ประเภทสะสมทรัพย์ที่กำหนดไว้สูงสุดสำหรับลูกค้าอายุ 0-5 ปี ชำระเบี้ยได้สูงสุด 2 ล้านบาทต่อปี จากเดิม 1.5 ล้านบาทต่อปี 
กรมธรรม์ประเภทคุ้มครองตลอดชีพ และสัญญาเพิ่มเติมคุ้มครองการเสียชีวิตจากอุบัติเหตุ หรือ เอไอ ที่เดิมไม่ขายให้กับนักบวช ผู้ไม่ประกอบอาชีพ เช่น พ่อบ้าน แม่บ้าน เกณฑ์ใหม่สามารถขายได้ และสัญญาเพิ่มเติมโรคร้ายแรง ได้ขยายวเงินความคุ้มครองเพิ่มเป็น 3 เท่าของทุนประกันจากเดิม 2 เท่า 
บริษัทได้ออกกรมธรรม์ตระกูลคุ้มครองตลอดชีพ คุ้มครอง 90 ปี ชำระเบี้ย 5 ปี 10 ปี 15 ปี และ 20 ปี ที่มีความแตกต่างจากตลาดตรงที่ มีเงินคืนให้ระหว่างสัญญา จนถึงอายุ 89 ปี ซึ่งบริษัทอื่นๆ ไม่มีคืนระหว่างปี เมื่อครบ 90 ปี รับอีก 150%
สำหรับ แบบโบนัส จะชำระเบี้ย 6 ปี หรือ 12 ปี ในปีที่ 7 หรือ ปีที่ 13 จะมีโบนัสคืนให้ด้วย นอกเหนือจากเงินคืนระหว่างสัญญา ซึ่งบริษัทอื่นไม่มี
นายสมโพชน์ เกียรติไกรวัล รองกรรมการผู้จัดการอาวุโสฝ่ายตัวแทนประกันชีวต บริษัทโตเกียวมารีนประกันชีวิต(ประเทศไทย) กล่าวว่า จากการปรับปรุงกฎระเบียบต่างๆ คาดว่าในไตรมาส 3 นี้ บริษัทจะสามารถทำยอดขายได้อีก 170 ล้านบาท รวมเบี้ยใหม่ทั้งหมดจะเป็น 250 ล้านบาท